ToekomsVenster: Die res van jou lewe lê voor(Foto: Free-Photos/Pixabay) “Nee, God het ons gemaak wat ons nou is: in Christus Jesus het Hy ons geskep om ons lewe te wy aan die goeie dade waarvoor Hy ons bestem het.” – Efesiërs 2:10 (AFR83) Daar is baie neerdrukkende dinge wat in ons samelewing gebeur. Ek weet dit klink al soos ŉ cliché, maar dit is waar dat Suid-Afrika tans nie die gemaklikste plek in die wêreld is nie. Dalk het ek die woord reg gekies – “gemaklik”. Dalk wil ons nie uit ons soete slaap ontwaak en die tekens van die tye onderskei nie, want dit ontstel en verontrief. Daar is mense wat voel dat alles sal regkom deur net op God te fokus. Daarmee bedoel die persoon eintlik dat jy sover as moontlik probeer om geensins kennis te neem van dit wat rondom jou aangaan nie. Geen nuusblaaie word gelees nie en aand-nuus op die TV is verbode. Hoe minder jy weet, hoe beter. Jy is gemaklik in jou skuimborrel waar niks en niemand jou steur nie. Ek vind dit moeilik om so ŉ lewenshouding teologies en Bybels te regverdig. Toegegee, elke mens is geregtig om sy eie keuses te maak en as dit vir jou werk, is dit goed so. Om ander egter te oordeel omdat hulle anders voel oor die saak, is uiteraard nie in orde nie. Die Bybel het ŉ historiese konteks gevul met politiek, die ekonomie en sosiaal maatskaplike sake as agtergrond. Jy kan nie die boodskap van die Bybel verstaan tensy jy hierdie kontekstuele getuienis nie in ag neem nie. Die boodskap van verlossing het nie in ŉ lugleegte na ons gekom nie. In die volheid van die tyd, ja. In en tydens die tyd van Romeinse oorheersing, het Jesus na die aarde gekom. Sy boodskap moet in die eerste plek teen daardie agtergrond verstaan word. Die dissipels wou juis weet of Jesus die koninkryk van Israel, hulle verstaan daarvan, sou kom vestig. Te midde van onderdrukkende omstandighede maan Jesus sy dissipels om aan die keiser te betaal wat hom toekom. Die apostels word deur wêreldse howe verhoor. Ook Jesus word onregmatig verhoor en doodgemaak, alles deel van God se onverstaanbare program vir hierdie wêreld. Paulus maan ons om vir owerhede te bid. Konteks en boodskap, boodskap en konteks loop hand aan hand. “Not a pie in the sky when I die”, maar voete wat betekenisvolle tree gee in ŉ deurmekaar en uitdagende wêreld. Mag ons dit vandag opnuut ter harte neem dat ons juis vir ŉ tyd soos hierdie op aarde ontplooi is.